Hercoga Jēkaba laukums

Hercoga Jēkaba laukums ir Jelgavas galvenais laukums starp Lielo, Uzvaras un Krišjāņa Barona ielu.

 Vēsture 

16. gadsimta beigās Kurzemes un Zemgales hercogs Frīdrihs Ketlers zemniekiem un pilsētniekiem piešķīra četrstūrainu laukumu tirgus vajadzībām. Reizi nedēļā uz turieni sabrauca apkārtnes tirgotāji, kas uzcēla tirgus būdas vai tirgojās no saviem pajūgiem. 17. gadsimtā pēc Driksu un Svēti savienojošā Jēkaba kanāla izrakšanas un dzirnavu dīķa izveides tirgus laukumā, lietus laikā laukums bieži kļuva neizbrienams, tāpēc 17. gadsimta beigās tas bija pirmais laukums Jelgavā, kuram ieklāja bruģi.

Ar nosaukumu Tirgus laukums () tas atrodams jau senākajās Jelgavas kartēs. Tirgus laukumu norobežoja Akcīzes iela (Akzisestraße), Sudmalu iela (Mühlenstraße), Rātūža (vēlāk Domes) iela (Rathausstraße) un Kolonādu (Kolonnu) iela (Kolonadenstraße, Kolonnenstraße), kas visas mūsdienās izzudušas.
Pēc Ulmaņa apvērsuma starp 1935. gadu un 1937. gadu to pārdēvēja par Hercoga Jēkaba laukumu.

Pēc vēsturiskās apbūves izpostīšanas 1944. gada kaujā par Jelgavu, apkārt esošās ēkas nojauca, laukumu paplašināja un pārsauca par Centrālo laukumu, no 1974. līdz 1990. gadam laukuma vidū atradās Vladimira Ļeņina piemineklis (tēlnieks O. Kalējs, arhitekts E. Bāliņš).
2001. gadā laukumam atjaunoja Hercoga Jēkaba nosaukumu.Jelgavas ielas

Mūsdienu Hercoga Jēkaba laukums atrodas tālāk no Driksas nekā vēsturiskais Tirgus laukums. Uzvaras (agrāk Ezera) un Krišjāņa Barona (agrāk Rakstvežu) ielas krustojumā iepretim Jelgavas Kultūras namam esošajā zālienā atradās Kurzemes viesnīcas (arī Cēra viesnīcas) ēka, kas vēlāk kļuva par Latviešu Savstarpējās Apdrošināšanas biedrības namu. Pa labi no krustojuma atradās Pilsētas krājkase un Policijas pārvaldes ēka, bet tieši aiz krustojuma stūra — agrākais Kurzemes hercoga galma maršala Heinriha fon Ofenberga īpašums. Vēsturiskā Tirgus laukuma labajā malā atradās Jelgavas rātsnams, kura vietā tagad atrodas piecstāvu dzīvojamo māja vai tās pagalms.

 Atsauces 

 Skatīt arī 
 Hercoga Jēkaba iela

 Ārējās saites 
 Edgars Umbraško. Tirgus laukuma apbūve Aleksandra Strekāvina atmiņās un zīmējumos. Ģederta Eliasa Jelgavas Vēstures un mākslas muzejs

Kategorija:Jelgavas laukumi